EFORL โดนอีกกระทง! “โซลาริส”ฟ้องค่าเสียหาย 107.68 ลบ. หลังบ.ย่อยเบี้ยวหนี้ตั๋ว B/E
EFORL โดนอีกกระทง! "โซลาริส"ฟ้องค่าเสียหาย 107.68 ลบ. หลังบ.ย่อยเบี้ยวหนี้ตั๋ว B/E ศาลนัดชี้ฯ 15 ม.ค.61
3 ต.ค. 2560

บริษัท อี ฟอร์ แอล เอม จำกัด (มหาชน) หรือ EFORL เปิดเผยว่า บริษัท ดับบลิวซีไอ โฮลดิ้ง จำกัด (WCIH) ซึ่งเป็นบริษัทย่อย ถูกฟ้องร้องเป็นคดีกรณีบริษัทย่อยผิดนัดชำระหนี้ตั๋วแลกเงิน และบริษัทถูกฟ้องร้องในฐานะผู้ค้ำประกัน
บริษัทและบริษัทย่อยได้รับคำฟ้องของ บลจ.โซลาริส และหมายเรียกของศาลจังหวัดตลิ่งชัน เป็นคดีแพ่งหมายเลขดำที่ พ 329/2560 ระหว่างบลจ.โซลาริส โจทก์ บริษัท ดับบลิวซีไอ โฮลดิ้ง จำกัด จำเลยที่ 1, บมจ.อี ฟอร์ แอล เอม จำเลยที่ 2 ในข้อหาหรือฐานความผิด ตั๋วเงิน (ตั๋วแลกเงิน), รับสภาพหนี้, ค้ำประกัน, ค่าเสียหาย จำนวนทุนทรัพย์ตามคำฟ้อง 107,677,739.73 บาท โดยนัดชี้สองสถานและกำหนดแนวทางการดำเนินคดีหรือสืบพยานโจทก์ วันที่ 15 มกราคม 2561 เวลา 9.00 น.
ทั้งนี้ บริษัทและบริษัทย่อยอยู่ระหว่างการแสวงหาแนวทางยุติข้อพิพาทดังกล่าวโดยการเจรจาไกล่เกลี่ยข้อพิพาทกับบลจ.โซลาริส
ส่วนความคืบหน้ากรณีบริษัทและบริษัท ดับบลิวซีไอ โฮลดิ้ง จำกัด ถูกฟ้องร้องเป็นคดีแพ่งในข้อหาหรือฐานความผิดตั๋วเงิน (ตั๋วแลกเงิน), รับสภาพหนี้, ค้ำประกัน, ค่าเสียหาย เป็นคดีแพ่งหมายเลขดำที่ พ 229/2560 และคดีแพ่งหมายเลขดำที่ พ 230/2560 นั้น ศาลนัดชี้สองสถานและกำหนดแนวทางการดำเนินคดีหรือสืบพยานโจทก์ ในวันที่ 2 ตุลาคม 2560 ที่ผ่านมา
โดยบริษัทย่อยในฐานะผู้ออกตั๋วแลกเงินแถลงต่อศาลร่วมกับโจทก์ว่าคดีน่าจะมีแนวทางตกลงกันได้ โดยศาลพิเคราะห์แล้วเห็นว่าคู่ความมีความประสงค์ที่จะเจรจาตกลงกัน อันจะเป็นประโยชน์แก่คู่ความ จึงให้คู่ความนัดไกล่เกลี่ยกัน ณ ศูนย์ไกล่เกลี่ยของศาล โดยนัดไกล่เกลี่ยวันที่ 10 พฤศจิกายน 2560 เวลา 9.00 น. ณ ศาลจังหวัดตลิ่งชัน
ในระหว่างนี้บริษัทย่อยผู้ออกตั๋วแลกเงินจะเสนอแผนการชำระหนี้ถึงบลจ.โซลาริส ซึ่งเป็นโจทก์ เพื่อพิจารณาแผนการชำระหนี้ของบริษัท ดับบลิว ซีไอโฮลดิ้ง จำกัด ก่อนวันนัดไกล่เกลี่ย